Kajakroeier vermoor ná waarskuwingEmma Kelty het hierdie foto op 10 September 2017 op Facebook gedeel. ŉ Britse kajakroeier is dood enkele dae nadat sy op sosiale media geskerts het oor ŉ waarskuwing wat sy gekry het dat sy vermoor gaan word. Emma Kelty (43), ŉ inwoner van Finchley in Londen, het vroeër vandeesmaand vertrek op ŉ solo-avontuur waartydens sy die lengte van die Amasone-rivier in Brasilië op haar kajak sou aandurf. The Guardian berig Kelty het op 10 September op sosiale media geskerts oor die waarskuwing wat sy ontvang het. “So in of naby Coari (100 km weg) sal my kajak gesteel word en sal ek ook vermoor word. Mooi,” het sy geskryf. Twee dae later het Kelty geskryf sy is nou “buite gevaar”, maar ure later het sy nog ŉ inskrywing geplaas waarin sy gesê het sy het ŉ ontmoeting met gewapende mans gehad. Die volgende dag het Kelty ŉ noodsein geaktiveer waarna sy vermis geraak het. The Telegraph berig Brasiliaanse polisiebeamptes het gesê Kelty is op 13 September deur rowers, wat plaaslik as “waterrotte” bekend staan, in haar tent beroof en doodgeskiet voordat haar liggaam in die water gestort is. ‘n Inskrywing wat Emma Kelty op 10 September 2017 op Facebook geplaas het. Daily Mail berig inwoners van ŉ plaaslike nedersetting langs die rivier het Kelty gesien op die rivier vaar enkele dae voor haar dood en het haar probeer waarsku dat sy nie alleen in die Coari-gebied moet ingaan nie. Rivierrowers is dikwels in die gebied bedrywig waar Kelty vermis geraak het. Kelty het egter gesê sy moet gaan en kan nie bekostig om nog tyd op haar reis te verloor nie. Drie mans, onder wie ŉ 17-jarige seun, is sedertdien in hegtenis geneem in verband met Kelty se dood en nog vier verdagtes word gesoek. Daar word ook na Kelty se liggaam in die rivier gesoek. Volgens The Guardian het Kelty in 2014 as die hoof van ŉ plaaslike laerskool bedank om te gaan reis. Sy het sedertdien talle solo-reise aangepak en was die sesde vrou om alleen na die Suidpool te ski. Sy het ook ŉ staptog van 2 600 myl (4 184 km) in die VSA voltooi.